Woede | News24
CHRISTENE mag nie kwaad word nie? Het u al ooit gehoor dat iemand so sê? Dit is duidelik dat die Bybel buite verband aangehaal word. Mag 'n Christen dan nie kwaad word as hy of sy sien hoe die aarde verniel word nie? Mag jy nie kwaad word as jy sien en hoor hoe kinders mishandel word nie? Mag jy nie kwaad word oor wanbestuur nie?
Mag jy nie kwaad word as een mens 'n ander uitbuit nie? Dan was Jesus Christus wat die geldwisselaars uit die tempel gejaag het destyds verkeerd. Hy het immers gesê dat hulle nie meer gefokus het op die redding van mense nie, maar op die maak van geld. Daarom verdryf Hy hulle. Natuurlik mag mens kwaad word.
Die Bybel gee 'n belangrike riglyn oor woede in Efesiërs 4:26: "As julle kwaad word, moenie sondig nie, en moenie 'n dag kwaad afsluit nie."
Hierdie is 'n belangrike riglyn vir die hantering van woede. Die voorskrif is nie dat jy nie mag kwaad word nie, maar dat jy reg moet optree as jy kwaad word. Deur onnadenkend uiting te gee aan jou woede, maak jy ander mense seer en vernietig verhoudings.
Daarteenoor kan woede wat onderdruk word weer lei tot bitterheid en so jou gesondheid vernietig. Dokters kry baie te doen met psigosomatiese siektes wat juis hiermee te make het. Woorde wat dikwels gebruik word om te ontken dat ons kwaad is, is woorde soos: "Gegrief, gefrustreerd, verpletter, seergemaak, gekrenk."
Word kwaad oor die regte dinge, maar sorg dat jy dit nie daar laat nie. Wees bereid om jou eie broosheid en aandeel in wat skeefgeloop het te erken. Deel jou seer, jou woede, met die Here en met iemand wat verstaan.
Bo alles, onthou dat selfbeheersing vrug van die Heilige Gees is. Veral dan ook, maak seker dat jy die saak in liefde uitpraat.
Spreek vry, want deur te tob en te vervloek gee jy aan die duiwel vatkans in jou lewe of werksplek of gemeente.